Bidvest: Kan hy bly styg? | Netwerk24
Bidvest: Kan hy bly styg?
Deur Moxima Gama 18 September 2020 05:01
Die uitwerking van die wêreldwye inperkings het by Bidvest se aankondiging van sy finansiële resultate vir die volle jaar tot Junie duidelik geword, want sy wins van R3,8 miljard het tot 'n verlies van R186,9 miljoen vanjaar omgeswaai.
Hy het op die hoogtepunt van die inperking 70 000 werknemers tydelik ontslaan, maar teen 14 September het 91% van sy personeel weer gewerk. Bidvest oorweeg dit nou om sy motorhuur- en lugdienseenheid te verkoop.
Bidvest wankel op die steuntendenslyn van sy langtermyn-stygtendens, wat van 2011 dateer. Bidvest het vroeg in Julie sy besluit aangekondig om sy belang van 27% af te skryf in Comair, wat die plaaslike lugdienste Kulula.com en British Airways bedryf. Al het die aandeelprys sy grootste daling sedert 16 April ondervind, lyk dit of steun by 12 640c behou word.
Bidvest se verhandelingbestek sal waarskynlik mettertyd kleiner word namate die aandeelprys tussen sy langtermyn- steuntendenslyn en weerstand by 15 160c skommel.
Sy indeks van relatiewe sterkte vir drie maande (3M RSI) het van oorverkoopte terrein teruggeswaai, wat beteken dat kopers terugkom. Die RSI self sal egter deur die vet rooi tendenslyn moet verhandel om te toon dat momentum gereed is vir volle herstel.
'n Styging bo 15 160c sal beteken dat Bidvest sy groot stygtendens volhou, en verdere stygings tot 17 200c kan volg. As die aandeelprys deur die vet blou hang breek, kan dit verder tot 22 500c styg.
Weerstand by 15 160c vergroot die kans dat Bidvest deur sy langtermyn- steuntendenslyn sal breek en sy huidige daling tot 10 270c sal voortsit. Neem 'n kort posisie in onder 12 640c.